Hiér kan jy toegesluit word as jy met jou hond gaan stapFoto bloot ter illustrasie. (Foto: Unsplash) ŉ Stappie met ŉ hond kan inwoners van die Iranse hoofstad, Teheran, agter tralies laat beland nadat die polisie onlangs aangekondig het dat die loop met honde in ŉ park ŉ misdaad is. BBC News berig dat die polisie reeds verskeie troeteldiereienaars in hegtenis geneem en op hul diere beslag gelê het. Die verbod is glo geregverdig as ŉ maatreël om die “veiligheid van die publiek te verseker”. Terselfdertyd kan die Iranse parlement binnekort die voorgestelde wetsontwerp op die beskerming van die publiek se regte teen diere goedkeur, wat troeteldiereienaarskap heeltemal sal verbied. Volgens die voorgestelde wetgewing sal troeteldiereienaarskap onderhewig wees aan ’n permit wat deur ’n spesiale komitee uitgereik word. Daar sal ook ’n minimum boete van sowat $800 (meer as R13 500) wees op die “invoer, aankoop en verkoop asook vervoer en aanhou” van ’n reeks diere, insluitend gewone troeteldiere soos katte, skilpaaie en hase. “Debatte rondom hierdie wetsontwerp het meer as ’n dekade gelede begin toe ’n groep Iranse parlementslede probeer het om ’n wet deur te voer om beslag te lê op alle honde en hulle aan dieretuine te gee of in woestyne agter te laat,” het dr. Payam Mohebi, president van Iran se veeartsenyvereniging en ’n teenstander van die wetsontwerp, aan BBC News gesê. “Deur die jare het hulle dit ’n paar keer verander en selfs lyfstraf vir honde-eienaars ter tafel gelê. Niks het egter van dié planne gekom nie.” ŉ Inwoner, wat haar vrees om met haar hond te gaan stap aan BBC te kenne gegee het, sê sy is selfs te bang om aansoek te doen vir ŉ permit om haar hond aan te hou. “Ek sal nie waag om aansoek te doen vir toestemming vir my ‘seun’ nie,” het sy gesê. “Wat as hulle my aansoek weier? Ek kan hom nie op straat los nie.” ‘Westerse simbole’ Die aanhou van honde was nog altyd algemeen in Iran se landelike gebiede, maar het in die 20ste eeu ook in stedelike gebiede toegeneem. Iran was een van die eerste lande in die Midde-Ooste wat dierewelsynwette in 1948 aanvaar het, en die regering het later ook instellings vir die bevordering van diereregte befonds. Selfs die land se koninklike familie het honde as troeteldiere gehad. BBC berig dat die Islamitiese Revolusie van 1979, toe die regering van sjah Mohammad Reza Pahlavi omvergewerp is, die lewe vir Iraniërs en hul honde in baie opsigte verander het. Dié diere word in die Moslem-tradisie as onrein beskou. In die oë van die nuwe regime het honde ook ’n simbool geword van die “verwestering” wat die regime wou bekamp. “Daar was nog nooit deeglike regulasies oor die besit van honde nie,” het dr. Ashkan Shemirani, ’n veearts van Teheran, aan die nuusdiens gesê. “Polisiemagte neem mense in hegtenis omdat hulle met hul honde gaan stap of met dié troeteldiere in hul motors ry bloot op grond van hul interpretasie van wat as simbole van verwestering gesien kan word.” Shemirani sê owerhede het selfs ’n “tronk” geskep vir die troeteldiere waarop beslag gelê is. “Ons het hope gruwelstories van daardie plek gehoor. “Die diere word dae lank in oop gebiede aangehou sonder behoorlike kos of water terwyl die honde-eienaars deur allerhande regsprosesse moet gaan.” Iran se ekonomiese ellende ná jare van Westerse sanksies het ook ’n rol gespeel in die nuwe wetsontwerp. Owerhede het die invoer van troeteldierkos vir meer as drie jaar verbied as deel van ’n poging om die land se buitelandse valutareserwes te bewaar. In ’n landskap wat deur buitelandse handelsmerke oorheers word, het dit ’n styging in plaaslike pryse beteken, veral ná die vestiging van ’n ondergrondse mark. “Ons is hoogs afhanklik van mense wat kos in die geheim insmokkel,” het die eienaar van ’n veeartsenykliniek in die stad Masjad aan BBC gesê. “Die pryse is nou vyf keer hoër as wat dit net ’n paar maande gelede was.” Die eienaar het verder beweer dat die plaaslik vervaardigde troeteldierkos nie op standaard was nie. “Die gehalte is baie swak. Fabrieke gebruik goedkoop vleis of vis, selfs bestanddele wat verval het.” Katte ook in die moeilikheid Die nuwe wetgewing is ook nie net op honde gemik nie. Katte – en selfs krokodille – is ook by die lys van diere ingesluit. Dit ten spyte van die feit dat Iran die oorsprong is van Persiese katte, een van die wêreld se bekendste rasse. “Kan jy glo dat Persiese katte nou nie meer in hul vaderland veilig is nie?” het nog ŉ veearts van Teheran gesê. “Daar is geen logika agter hierdie wet nie. Die mense wat dit dryf wil net hul ystervuiste vir mense wys.” Mohebi het die voorgestelde wet ŉ “verleentheid” genoem. “As die parlement die wetsontwerp aanvaar, sal die volgende geslagte ons onthou as mense wat honde verbied het bloot omdat hulle honde is, en katte omdat hulle katte is.” · Bron: BBC News / Oorpronklike berig deur Ali Hamedani